L 335/38
BG
Официален вестник на Европейския съюз
29.12.2022 г.
(9)
Това отразява важната роля, която възобновяемата енергия може да играе за декарбонизацията на енергийната система на Съюза, предлагайки незабавни решения за замяна на енергията, произведена от изкопаеми горива, и спомагайки за справяне с влошеното положение на пазара.
За да се премахнат затрудненията в процеса на издаване на разрешения и при експлоатацията на централи за енергия от възобновяеми източници, в процеса на планиране и издаване на разрешения следва да се дава приоритет на строителството и експлоатацията на централи за производство на енергия от възобновяеми източници и на развитието на свързаната с тях мрежова инфраструктура, когато се търси баланс между правните интереси в конкретния случай, най-малкото за проекти, за които е признато, че са от обществен интерес.
Що се отнася до защитата на видовете, посоченият приоритет следва да се дава само ако и доколкото са предприети подходящи мерки за опазване на видовете, допринасящи за запазването или възстановяването на популациите до благоприятен природозащитен статус, и са предоставени достатъчно финансови ресурси, както и територии за тази цел.
(10)
Слънчевата енергия е ключов източник на енергия от възобновяеми източници, за да се сложи край на зависимостта на Съюза от руските изкопаеми горива, като същевременно се осъществи преходът към климатично неутрална икономика.
Слънчевата фотоволтаична енергия, която е един от най-евтините налични източници на електроенергия, и технологиите за слънчева топлинна енергия, които осигуряват отопление от възобновяеми източници при ниски разходи за единица топлинна енергия, могат да бъдат разгърнати бързо и могат да бъдат от пряка полза за гражданите и предприятията.
В този контекст, в съответствие със съобщението на Комисията от 18 май 2022 г., озаглавено „Стратегията на ЕС за слънчевата енергия“, ще бъде подкрепено развитието в Съюза на устойчива верига за създаване на стойност за промишлена слънчева енергия, включително чрез Алианса за слънчевата фотоволтаична промишленост, чието начало ще бъде поставено в края на 2022 г. Ускоряването и подобряването на процесите на издаване на разрешения за проекти за енергия от възобновяеми източници ще спомогне за увеличаването на производствения капацитет на Съюза за технологии за чиста енергия.
Текущите обстоятелства и по-специално много голямата нестабилност на цените на енергията изискват незабавни действия, за да се осигурят значително по-бързи процеси на издаване на разрешения с цел значително ускоряване на темповете на монтиране на оборудване за слънчева енергия върху изкуствени конструкции, които в общия случай са по-малко сложни отколкото при наземния монтаж и които могат бързо да допринесат за смекчаване на последиците от настоящата енергийна криза, при положение че бъдат запазени стабилността, надеждността и безопасността на мрежата.
Поради това за посочените инсталации следва да се ползват по-кратки процеси на издаване на разрешения в сравнение с други проекти за енергия от възобновяеми източници.
(11)
Максималният срок за процеса на издаване на разрешения за монтирането на оборудване за слънчева енергия и свързаните с него съвместно разположени съоръжения за съхранение и свързване към мрежата в съществуващи или бъдещи изкуствени конструкции, изградени за цели, различни от производството на слънчева енергия следва да е три месеца.
За тези инсталации следва също така да се въведе специална дерогация от изискването за извършване на оценки на въздействието върху околната среда съгласно Директива 2011/92/ЕС на Европейския парламент и на Съвета (2), като се има предвид, че няма вероятност те да породят опасения, свързани с конкуренция за използване на пространство или с въздействие върху околната среда.
Инвестирането в малки децентрализирани инсталации за слънчева енергия, целящи превръщането в потребител на собствена електрическа енергия от възобновяеми източници, е едно от най-ефикасните средства за потребителите на енергия да намалят сметките си за енергия и излагането си на нестабилността на цените.
На държавите членки следва да се позволи да изключват определени зони или структури от обхвата на този по-кратък срок и тази дерогация, когато са налице определени основателни причини.
(12)
Инсталациите за собствено потребление, включително онези за колективните потребители на собствена енергия, като например местни енергийни общности, също допринасят за намаляване на общото търсене на природен газ, за повишаване на устойчивостта на системата и за постигане на целите на Съюза в областта на енергията от възобновяеми източници.
Инсталирането на оборудване за слънчева енергия с мощност под 50 kW, включително инсталации за потребители на собствена енергия, няма вероятност да окаже значително неблагоприятно въздействие върху околната среда или мрежата и не поражда опасения за безопасността.
Освен това малките инсталации обикновено не се нуждаят от разширяване на капацитета в точката на присъединяване към мрежата.
С оглед на непосредствените положителни последици от такива инсталации за потребителите и ограниченото въздействие върху околната среда, до което те могат да доведат, е целесъобразно да се рационализира допълнително процесът на издаване на разрешения, приложим за тях, при условие, че те не надвишават съществуващия капацитет на връзката с разпределителната мрежа, чрез въвеждане на концепцията за административно мълчаливо одобрение в съответните процеси на издаване на разрешения, за да се насърчи и ускори внедряването на тези инсталации и да може да се извлекат ползи от тях в краткосрочен план.
На държавите членки следва да се позволи да прилагат праг, по-нисък от 50 kW, поради своите вътрешни ограничения, при условие че прагът остава по-висок от 10,8 kW.
При всички случаи по време на едномесечния процес на издаване на разрешения съответните органи или субекти могат да отхвърлят получените заявления за такива инсталации по причини, свързани с безопасността, стабилността и надеждността на мрежата, като предоставят надлежно мотивиран отговор.
(2) Директива 2011/92/ЕС на Европейския парламент и на Съвета от 13 декември 2011 г. относно оценката на въздействието на някои публични и частни проекти върху околната среда (ОВ L 26, 28.1.2012 г., стр. 1).